مناڵان لێرە لە کۆتاییەکانی قۆناغی سەرەتاییەوە، وردە وردە زانیاری سێکسییان پێدەدرێ. زانیارییەک کە لە سنوری ناسین و جیاوازی کۆئەندامەکانی سێکس و زاوزێ لە لای هەردوو ڕەگەز تێناپەڕێت. لە سەرەتای قۆناغی ناوەندیشدا وردە وردە زانیارییان لە بارەی جووت بوون و کردەی سێکس و چۆنێتی خۆپارێزی لە سکپڕبوون و نەخۆشییە سێکسییەکانی پێ دەدرێت. تا دوا قۆناغی ئامادەیی ئیتر مرۆڤێک دێتە بەرهەم ورد و درشت لە بارەی سێکسی خۆی و بەرانبەرەکەی، کێشەکانی ئینتەرنێت و سۆشیال میدیا و سێکس. چۆنێتی خۆپارێزی لە بەرانبەر هەڕەشە و تەنگ پێهەڵچنینی سێکسی، سەرجەم یاسا و ڕێساکانی تایبەت بە ئازادی پراکتیکەکردنی کردەی سێکس، دوور لە فشار و چاودێری یاسا و ڕێسا ئایینی و و فشارە دەروونی و کۆمەڵایەتییەکان. جا لێرەوە کڕۆکی ترسە گەورەکەی خێزانی کورد لە مناڵ، بە تایبەتی لە کچی خوێنەوار سەرچاوە ئەگرێت.u200c بنەماڵە کوردەکان ئەیانەوێت بێنە ئەوروپا و سود لە هەموو لایەنە ئەرێنییەکان (هەڵبەتە لە ڕوانگەی ئەوانەوە ئەمانە تاکە شتی ئەرێنی ئەوروپان) ببینن، هەر لە ئارامی و خزمەتگوزاریی ژیانی و تەندروستی تا دەگاتە کۆکردنەوەی پارە و خۆ دەوڵەمەندکردن. بەڵام ئەوان ژیانکردن بەو ستاندارەی کە کۆمەڵگاکان لێرە کاری پێدەکەن لە بارەی پەروەردە و پێگەیاندنی مناڵ بە مۆتەکە و نەرێنیترین لایەنی ژیان لە تاراوگە دەبینن.